Diari Oficial de la Generalitat Valenciana


Sumari del DOGV 610, del 17-06-1987 (1987/809068)

ORDRE de 23 d'abril de 1987, de la Conselleria de Cultura, Educació i Ciència, per la qual hom convoca ajudes per a la microfilmació de col.leccions periòdiques valencianes existents a Biblioteques Públiques Municipals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/04/23/(2)/dof/vci/html**

### Dades del document

Número de DOGV
:   610

Data del DOGV
:   17-06-1987

Secció del DOGV
:   DISPOSICIONS GENERALS

Número del document
:   1987/809068


Data del document
:   23-04-1987

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 23 d'abril de 1987, de la Conselleria de Cultura, Educació i Ciència, per la qual hon convoca ajudes per a la microfilmació de col.leccions periòdiques valencianes existents a Biblioteques Públiques Municipals de la Comunitat Valenciana.  
El Govern Valencià ha assumit com a una tasca prioritària l'atenció envers el patrimoni cultural de la Comunitat Valenciana. Això requereix una política adequada que contribuesca a difondre'n el contingut i a garantir-ne la protecció i la perfecta conservació.   
Dins aquest patrimoni cultural, hi destaquen per la importància les nombroses col·leccions de publicacions periòdiques valencianes que hi ha a les biblioteques públiques del nostre àmbit, les quals constitueixen ben sovint meritables fonts de la nostra historia i són exemplars únics que cal salvaguardar.   
Per tot això, i d'acord amb el que disposa l'article 22 de la Llei 11/86, de 30 de desembre, de Pressupostos de la Generalitat Valenciana per a l'exercici de 1987,   
ORDENE:   
Article primer  
Convocar un concurs públic per a la concessió d'ajudes a projectes de microfilmació de col·leccions de publicacions periòdiques existents a les Biblioteques Públiques Municipals i aprovar les bases per les quals es regeixen, incloses com a annex a aquesta Ordre.   
Article segon  
Les ajudes a les quals fa referència l'article anterior contribuiran al finançament parcial o total de les despeses derivades dels projectes de microfilmació.   
Article tercer  
Les ajudes regulades per aquesta Ordre seran a càrrec dels crèdits pressupostaris que s'hi disposen en la partida pressupostària 29.00.975.3.677.9.   
DISPOSICIONES FINALS  
Primera  
Hom faculta la Direcció General de Cultura per tal que en l'àmbit de les seues competències, adopte les mesures què calga per dur a terme el que disposa aquesta Ordre.   
Segona  
Aquesta Ordre entrarà en vigor el mateix dia que es publicarà en el Diari Oficial de la Generalitat Valenciana.   
València, 23 d'abril de 1987.   
El Conseller de Cultura, Educació i Ciència,  
CEBRIA CISCAR I CASABAN  
BASES DE LA CONVOCATORIA D'AJUDES PER A LA MICROFILMACIO DE COL·LECCIONS PERIODIQUES VALENCIANES EXISTENTS A BIBLIOTEQUES PUBLIQUES MUNICIPALS DE LA COMUNITAT VALENCIANA  
Primera  
1) Podran optar a aquestes ajudes els Ajuntaments de tots els municipis radicats a la Comunitat Valenciana que posseesquen a les biblioteques col·leccions de publicacions periòdiques valencianes anteriors a 1958.   
2) Hom podrà finançar a càrrec d'aquestes ajudes els tipus d'inversió següents:   
a) Despeses de microfilmació de les esmentades col·leccions en pel·lícules de 35 mm., master i dues còpies.   
b) Adquisició d'aparells lectors-reproductos dels microfilms realitzats amb càrrec a aquestes ajudes, si s'escau.   
Segona  
Tindran prioritat per a l'assoliment de les subvencions les peticions següents:   
a) Aquelles que facen referència a col·leccions de les quals no n'hi haja constància de cap altre exemplar.   
b) Aquelles que facen referència a col·leccions les quals, tot i que n'hi ha un exemplar a l'Hemeroteca Nacional o Municipal de Madrid, no es troben a la Biblioteca Valenciana.   
Tercera  
1) Aquestes ajudes es finançaran amb els crèdits que figuren en els pressupostos de la Generalitat Valenciana amb aquesta finalitat.   
2) L'aportació de la Conselleria de Cultura, Educació i Ciència en el finançament de cada petició que resulte inclosa serà total o parcial del muntant total de la inversió que es realitze en 1987. Els Ajuntaments hauran d'aportar amb càrrec als seus pressupostos de 1987 la part no finançada per la Generalitat Valenciana.   
Quarta  
1) El terme per a la presentació de les sol·licituds serà de dos mesos comptadors des de l'endemà de la publicació d'aquesta convocatòria en el Diari Oficial de la Generalitat Valenciana.   
2) La sol·licitud d'ajuda econòmica es realitzarà mitjançant l'acord del Ple de la Corporació on es farà constar:   
a) La sol·licitud d'ajuda econòmica a la Conselleria de Cultura, Educació i Ciència.   
b) Programa de microfilmació previst.   
c) Pressupost i Pla de finançament, amb especificació de les quantitats a invertir en cada exercici si el termini d'execució és superior a un any.   
d) Pla d'execució del programa complet per anualitats.   
e) Compromís de l'Ajuntament d'aportació econòmica en la quantia no finançada per la Generalitat Valenciana i també l'excés que pogués haver-hi, si s'escau, en el contracte definitiu.   
f) Compromís de l'Ajuntament que, en cas de ser-ne beneficiari, cedirà el master i una de les còpies a la Generalitat Valenciana.   
Cinquena  
1) Les sol·licituds hauran d'anar acompanyades dels documents següents:   
a) Llista completa de les publicacions per microfilmar, amb especificació dels anys que compren.   
b) Pressupost del cost total de la microfilmació realitzada en 35 mm, amb inclusió del master i dues còpies.   
c) Pressupost total, si s'escau, de l'equip lector-reproductor de pel·lícula de 35 mm.   
d) Certificat de l'Interventor de l'Ajuntament que hi ha consignació en el pressupost municipal de 1987 per tal de finançar l'aportació.   
e) Certificació del Secretari on es farà constar que l'Ajuntament no ha rebut cap subvenció per a aquesta mateixa inversió, o si s'escau, fotocòpia compulsada de la notificació en què es comunicà a l'Ajuntament la concessió d'altres subvencions amb aquesta finalitat.   
f) Entitat bancària i número del compte corrent on s'haja de realitzar l'ingrés de la transferència si hom concedia l'ajuda, i també el CIF de l'Ajuntament.   
2) La documentació assenyalada en aquesta base es presentarà per duplicat en el Registre General de la Conselleria de Cultura, Educació i Ciència, o als Serveis Territorials respectius, i serà determinant per a la fixació de prioritats.   
Sisena  
Els programes de microfilmació que sol·liciten aquestes ajudes requeriran un informe tècnic del Servei del Llibre, Arxius i Biblioteques, el qual es reserva en tot cas la inspecció i la comprovació de la realització del programa mitjançant els serveis tècnics propis.   
Setena  
1) La selecció prèvia de les sol·licituds la realitzarà una comissió tècnica presidida pel Director General de Cultura i en formaran part el Secretari General de la Conselleria de Cultura, Educació i Ciència o la persona en qui delegue, el Cap del Servei del Llibre, Arxius i Biblioteques i la Directora de la Biblioteca Valenciana.   
2) El Director General de Cultura, tot atenent les sol·licituds presentades i els informes emesos, elaborarà la proposta de distribució d'aquestes ajudes, l'aprovació de les quals correspondrà al Conseller de Cultura, Educació i Ciència.   
Vuitena  
La Conselleria de Cultura, Educació i Ciència no assumirà modificacions del projecte que suposen un augment del preu de realització ni revisió dels preus. Si és el cas, l'augment dels preus serà assumit exclusivament per l'Ajuntament interessat.   
Novena  
La contractació dels programes de microfilmació que obtinguen aquestes ajudes la realitzarà cada Ajuntament d'acord amb la legislació vigent.   
Decena  
El pagament de l'aportació de la Generalitat Valenciana es realitzarà d'acord amb el procediment següent:   
a) Aportació de les factures en ferm de la cosa que haja realitzat la microfilmació (original i dues còpies) per l'import de l'ajuda atorgada.   
b) Certificació del Secretari de l'Ajuntament que l'import es correspon amb el de la factura i que una de les còpies està dipositada a la Biblioteca Pública Municipal.   
c) Certificació del Cap del Servei del Llibre, Arxius i Biblioteques de la Conselleria de Cultura, Educació i Ciència que l'Ajuntament beneficiari ha lliurat el master i una còpia.   
Onzena  
1) L'incompliment o l'omissió d'aquestes bases per l'Ajuntament podrà originar la suspensió provisional o definitiva de les transferències i, si s'escau, la revocació de capital que aquesta Conselleria ha de realitzar per tal de satisfer l'aportació econòmica.   
2) La Conselleria de Cultura, Educació i Ciència es reserva el dret a realitzar totes les inspeccions tècniques i administratives que considere necessàries en tot allò que estiga relacionat amb aquestes ajudes.


Còpia Permalink ELI